Nuus 2021 | Annlin.co.za
2021 Begin met inperkings op eredienste
Teen die einde van 2020 het ons Staatspresident aangekondig dat die land weer op Vlak 3 ingeperk gaan word as gevolg van die Covid19 pandemie. Dit raak ons gemeente direk in soverre fisiese byeenkomste vir die eerste twee weke in Januarie 2021 verbied word.
Gelukkig het die Here ons die tegnologie voorsien om ons eredienste te kan uitsaai. Dit word d.m.v. twee mediums gedoen, nl.
Video uitsending via Youtube. Die skakel https://www.youtube.com/channel/UC4NmYnuAd0293vFhf1i-tpg kan hiervoor gebruik word.
Klank uitsending via Kerkdienstgemist vir inluisteraars wat nie oor soveel data beskik om op die video uitsending in te skakel nie. Hierdie medium gebruik maar sowat 15 Megagrepe data. Die skakel vir Kerkdienstgemist is https://kerkdienstgemist.nl/stations/1246-Gereformeerde-Kerk-Pretoria-Annlin
Ons wil graag sien dat die erediens uitsendings toeganglik is vir al ons lidmate. Lidmate wat nie oor die nodige apparaat of data beskik nie kan met die gemeente se Diakonie skakel. Jy kan eenvoudig die e-pos vormpie by Kontakbesonderhede invul en jou versoek sal na die Diakonie vir verdere aandag verwys word.
Vanjaar se Pinksterviering het op Saterdag 22 Mei begin met 'n seminaar via Zoom, wat gehandel het oor die Westerse- en tradisionele Afrika denke. Beide hierdie wêreldbeskouings kan jou verhinder om in 'n persoonlike verhouding met God te leef. God se Gees het dan nodig om jou denke te verander. Ds Johannes Aucamp was die spreker.
Vir diegene wat hierdie besondere seminaar misgeloop het, is daar goeie nuus. Die praatjie is opgeneem en kan weer na geluister word deur op die volgende skakel te kliek. https://youtu.be/-mga_NqTj1E
Die Pinksterviering is op Sondag 23 Mei voortgesit met 'n erediens wat ook deur ds Johannes waargeneem is. Ds Johannes het eers die gemeente 'n kort oorsig gegee oor TOPIA (Training of Pastors in Africa) en toe gepreek oor die uitstorting van die Heilige Gees.
Die Pinksterviering is afgesluit met 'n gesamentlike Engelse erediens wat waargeneem is deur dr Brian De Vries.
2e Handse Goedereverkopings weer op volle spoed
Na die opheffing van die Covid19 inperkings is die tweedehandse goedereverkopings weer mooi op dreef. Daar is aan die begin van April en Mei 2021 verkopings gehou en sover is daar bykans R6000.00 ingesamel en 29 bybels verkoop. Aan God alleen die eer! Die fondse word aangewend om weer nuwe bybels te koop wat tydens die verkoping teen 'n nominale bedrag van R20.00 per bybel van die hand gesit word. Bybels is in al ons landstale beskikbaar en ook in die Zimbabwiese Shona taal. Saam met die bybels word Heidelbergse Kategismusboekies gratis uitgedeel. Op hierdie wyse is die verkopings tegelyk ook 'n evangelisasieprojek.
Die diensgroep bestaan uit 'n aantal flukse lidmate wat hard werk om eerstens die goedere uit te sorteer en te prys en om dit daarna tydens die verkopings uit te stal en te verkoop. In die winter is dit nog donker wanneer die verkoping om 6vm begin.
Indien julle meer wil weet oor die diensgroep of hierby wil aansluit, besoek asb die diensgroep se webblad by http://www.annlin.co.za/tweedehandse-goedere-verkopings/ .
Uitreik na Hospi-taalpersoneel
Die Vrouebedieningsgroep van ons gemeente het, nadat hulle vir die hospitaalpersoneel van Eugene Marais Hospitaal gebid het, na hulle uitgereik deur vir hulle kitssop, jaffles en koekies te bring. Dit is met groot dankbaarheid in ontvangs geneem.
Die gesondheidswerkers by ons hospitale werk onder geweldige druk a.g.v. die Covid19 pandemie. Bid asb elke dag vir hulle.
Gesondheidswerkers baie bly met hul kitssop
Die Heidelbergse Kategismus vertaal in Lomwe
Ons gemeente het sowat 'n jaar gelede die Heidelbergse Kategismus in Lomwe laat vertaal. Lomwe is die Afrika taal wat in die Zambezia Provinsie van Mosambiek gespreek word. Die bybel is so 'n paar jaar gelede in Lomwe vertaal en dieselfde vertaalspan het nou vir ons gemeente die Heidelbergse Kategismus vertaal. Pastor Adolfo Mario van Milange het sowat 'n maand gelede na Nampula gereis waar hy die hele Heidelbergse Kategismus in 'n klankateljee voorgelees het om 'n Lomwe klankopname van die kategismus te maak.
Ons gemeente wil nou graag die bybel en daarmee saam die Heidelbergse Kategismus se oudio opnames op 20 klankbybel instrumentjies laat laai en die instrumentjies vir gemeentejies in die Zambezia Provinsie skenk. Die mense is oorwegend ongeletterd maar het 'n besonderse vermoë om goed te kan luister. Ongeveer 30 mense kan gelyktydig na een so 'n klankbybel instrumentjie, wat met sonkrag herlaai word, luister. Bid asb vir hierdie projek dat God se Woord en gepaardgaande Heidelbergse Kategismus toeganklik sal raak vir hierdie mense wat nie kan lees en skryf nie.
Die rooi roete dui die pad aan wat hulle gery het vanaf Milange na Pebane
Ds Giepie en die kinders van Tezeze
Vir 'n terugblik op 2020 se nuus, klik hier
Drie predikante reis eersdaags na Mosambiek
Vanjaar sou 'n groot groep van 10 lidmate Mosambiek besoek het, maar dit moes uitgestel word vanweë die Covid 19 pandemie. Nou is dit slegs drie dominees (ds Giepie, ds Paul Modise van Gereformeerde Kerk Kagiso en ds Danie Murray van Kaapstad) wat nog gaan. Ds Paul is een van die GKSA se deputate vir Ekumenisiteit. Die drie dominees beoog om op 2 Julie te vertrek en ds Danie sal hulle met sy bakkie van Kaaptad kom oplaai. 'n Vergadering met die Tumbine Sinode van die Gereformeerde Kerk in Noord-Oos Mosambiek word in die vooruitsig gestel. Na die vergadering sal die Moderator en Sekretaris van die Tumbine Sinode DV vir hulle vergesel na die Pebane en Ribaue gemeentes waar hulle die kerkleiers sal toerus in onder andere dissipelmaking.
Di Giepie en Paul sal DV op 14 Julie weer terugvlieg vanaf Nampula waarna ds Danie op sy eie verdere sendingreise gaan onderneem. Lg sal DV eers weer teen die einde van Julie terugkeer.
Vordering met Mosambiek Uitreik
Ds Giepie het op Vrydag 2 Julie saam met ds Paul Modise en ds Danie Murray met lg se voertuig na Mosambiek vertrek. Gelukkig het die Regering se strenger Covid19 maatreëls slegs reise in- en uit die Gauteng provinsie vir ontspanningsdoeleindes verbied en kon ons dominees met permitte in die hand die Gauteng provinsie verlaat. Al drie het ook gelukkig negatief getoets vir die virus en met sertifikate in die hand kon hulle oor ons landsgrens reis. Ons dank die Here dat Hy hierdie deur vir hulle oopgemaak het.
Dit het 4 dae geneem om die ongeveer 2300km rit na Milange te onderneem. Die pad was op plekke baie sleg maar hulle is sonder enige teëspoed daardeur en het Maandagaand in Milange aangekom.
Dinsdag is daar met verteenwoordigers van die Tumbine Sinode (Sinode van die Gereformeerde Kerk in Noord-oos Mosambiek) gesprek gevoer. Die gesprek het tot in die aandure aangehou en het in 'n mooi en liefdevolle gesindheid plaasgevind. Die Sinode het die Memorandum van Verstandhouding onderteken waarvolgens ons gemeente hulle sal help om een van hulle dominees vir tye van die jaar na onbereikte gebiede te stuur om die Evangelie te gaan verkondig. Die Sinode was ook baie opgewonde oor die 20 oudio bybels wat ds Giepie geskenk het omdat hierdie instrumentjies, benewens die Bybel in Portugees en Lomwe ook die Heidelbergse Kategismus in Lomwe opgelaai gehad het. Die vertaling van die kategismus in Lomwe was een van ons gemeente se projekte.
Woensdag het ds Giepie hulle by die Tezeze gemeente in die Milange omgewing aangegaan om daardie gemeente toe te rus en teen die tyd wat die nuusbrief op Donderdag gefinaliseer moes word, was ons drie dominees tesame met die Moderator en Sekretaris van die Sinode nog op pad na die Kusdorp Pebane. Sien rooi roete op kaart.
Ons is dankbaar teenoor die Here dat hulle reise en werk tot nou toe nog voorspoedig en geseënd was en ons bid dat dit vir die res van die uitreik ook so mag wees. Ds Giepie en ds Paul vlieg DV op 14 Julie vanaf Nampula terug na Suid Afrika en ds Danie sal voortgaan met werk tot einde Julie wanneer hy DV alleen met sy voertuig sal terugkeer.